ગુજરાત પ્રદેશ યુથ કોંગ્રેસ મહામંત્રી, પુર્વ જિલ્લા પંચાયત, અમરેલી પ્રમુખ જેનીબેન ઠુંમરે એક નિવેદન જારી કરી જણાવ્યું હતું કે, ગ્રામ્ય સમાજ, ખેડુત સમાજ વરસાદ ખેંચાવાના કારણે હાલ બેહાલ બન્યો છે. પશુપાલકો ઘાસચારા વગર મુશ્કેલીમાં મુકાયા છે. સારાય રાજયમાં દુષ્કાળ જેવી પરિસ્થિતિ છે ત્યારે ખેડુતના હકક માટે હાર્દિક જેવો નવયુવાન પોતાના સમાજ માટે અને ખેડુતોને મુશ્કેલીઓથી બહાર લાવવા દેવા નાબુદી માટે તેર-તેર દિવસથી ઉપવાસ ઉપર બેઠા છે છતાં પણ સરકારના પેટનું પાણી હલતું નથી ત્યારે ગુજરાતની દિકરી તરીકે ખુબ દુ:ખ અનુભવી રહી છું. જિલ્લા પંચાયતના અઢી વર્ષ ના શાસનકાળ દરમ્યાન સામાન્ય લોકોએ, ગરીબ લોકોએ, કર્મચારીઓએ અમારી જિલ્લા પંચાયત સામે અનેક વખત આંદોલન કર્યા છે. જિલ્લાના પ્રથમ નાગરીક તરીકે અમારી સામે આંદોલન હોય તો પણ તેમને શાંતવન આપવા માટે તેમનો અવાજ સાંભળવાના પ્રયાસો કર્યા હતાં. રાજયના માન.મુખ્યમંત્રી શ્રી વિજયભાઇ રૂપાણી ને એક પ્રેસ નિવેદન કરી દર્દભરી અપીલ સાથે વિનંતી કરૂ છું કે આપ તો મારા પિતા તુલ્ય છો પણ ગુજરાતના પ્રથમ નાગરીક છો ત્યારે કોઇપણ સમાજ કે વ્યક્તિ પોતાના સમાજ માટે કે અન્ય સમાજ માટે હકક માંગવા ઉપવાસ આંદોલન કરે તો તેની મંજુરી પણ આપવી જોઇએ અને સાંભળવા પણ જોઇએ. આપના વ્યસ્ત સમયમાં સરકારનાં પ્રતિનિધિ મંડળને મોકલીને પણ સમાધાનના પ્રયાસો કરવા જોઇએ તેવું હું માની રહી છું. જેથી ફરી દર્દભરી અપીલ કરૂ છું કે આ પ્રશ્નો નો તાત્કાલીક નિરાકરણ લાવવામાં આવે અને સર્વ સમંત કોઇ ઉપાય કાઢીને નવલોહ્યા યુવાન હાર્દિકને ઉપવાસ છોડાવવામાં આવે તેવી જેનીબેન ઠુંમરે રાજયના મુખ્યમંત્રી તેમજ તેની ટીમને એક દર્દભરી અપીલ કરી હતી.